Քորնիշ Ռեքս

**Քորնիշ Ռեքս** (), տնային կատուների ցեղատեսակ: Առաջացել է Կոռնուոլում՝ Մեծ Բրիտանիայում: Ունի միայն ենթամաշկային մազածածկույթ, մինչդեռ կատվի ցեղատեսակների մեծ մասն իրենց մորթու մեջ ունի երեք տարբեր տեսակի մազեր՝ արտաքին մազածածկույթ կամ «պահապան մազեր», միջին մազածածկույթ, և աղվամազեր կամ ենթամաշկային մազածածկույթ, որը շատ բարակ է և ունի մոտ 1 սմ երկարություն։ Որոշ առանձնյակներ հակված են մազաթափության, կարող են ճաղատանալ մարմնի տարբեր հատվածներում կամ  ձեռք բերել շատ բարակ մազածածկույթ: Նրանց մազերի գանգրությունը պայմանավորված է Դևոն Ռեքս ցեղատեսակից տարբերվող մուտացիայով և գենով:

## Հատկանիշներ
Քորնիշ Ռեքսի մազածածկույթը չափազանց նուրբ է և  գանգուր: Այդ նուրբ մազածածկույթով պայմանավորված՝ նրանք լավագույնս հարմարվում են տաք և չոր պայմաններում ապրելուն, քանի որ զգայուն են ցածր ջերմաստիճանների նկատմամբ։

Ցեղատեսակը երբեմն անվանում են կատուների Գրեյհաունդ՝ շնորհիվ նրբակազմ տեսքի և ցեղատեսակին բնորոշ արագընթաց վազքի։ 

### Արտաքին տեսք
Համաձայն «Կատվասերների կառավարման խորհուրդ»-ի (GCCF) ստանդարտի՝ Քորնիշ Ռեքսի գույնն այդքան էլ էական չէ, հետևաբար կատուն կարող է լինել ցանկացած գույնի։

Բացի յուրահատուկ մազածածկույթից, Քորնիշ Ռեքսը առանձնանում է իր «արտասահմանյան տիպով», նրբակազմ ոտքերով և պոչով, օվալաձև աչքերով և սեպաձև գլխով։ Քորնիշ Ռեքսի ականջները մեծ են, ունեն կլորավուն ծայրեր և խեցու ձև։ Աչքերը միջին չափի են և կարող են լինել տարբեր գույների։ Մարմինը նրբակազմ է և մկանուտ՝ փոքր թաթերով։

## Գենետիկա
2013 թվականին հետազոտողները բացահայտել են  Քորնիշ Ռեքս ցեղատեսակի մուտացիան։ Գենոմի լայնածավալ վերլուծություններ են կատարվել Քորնիշ Ռեքս ցեղատեսակի և 11 ֆենոտիպորեն տարբեր ցեղատեսակների ու երկու պատահական բուծված պոպուլյացիաների շրջանում։ Պարզվել է, որ A1 քրոմոսոմի վրա  լիզոֆոսֆատիդային թթվի ռեցեպտոր 6-ը (*LPAR6*) ունի 4 զույգ նուկլեոտիդների զույգ դելեցիա։ Սա ռեցեպտորում առաջացնում է վաղաժամ «անհեթեթութան մուտացիա», որը բացակայում է բոլոր ուղիղ մազածածկույթով կատուների մոտ։ *LPAR6*-ը կոդավորում է ռեցեպտորը, որով պայմանավորվում է մազածածկույթի կառուցվածքային ամբողջականությունը։ Մարդկանց մոտ LPAR6 մուտացիաները հանգեցնում են էկտոդերմալ դիսպլազիայի մի ձևի, որը բնութագրվում է բրդանման մազերի ֆենոտիպով։

## Ծագում
Քորնիշ Ռեքսը գենետիկական մուտացիայի արդյունքում ձևավորված ցեղատեսակ է։ Այն առաջացել է 1950-ականներին Մեծ Բրիտանիայի Կոռնուոլ քաղաքի մի ֆերմայում ծնված ձագերից։ Ձագերից մեկը՝ մարմնագույն արու կալիբանկերը, ունեցել է չափազանց անսովոր, նուրբ և գանգուր մազածածկույթ։ Նա առաջին Քորնիշ Ռեքսն է։ Այնուհետև տերը կալիբանկերին խաչասերել է նրա մոր հետ և ստացել է ևս 2 գանգրամազ ձագ։ Արուն՝ Պոլդհուն, ունեցել է Լամորնա Քոուվ անունով էգ ձագ, որը հետագայում տեղափոխվել է Ամերիկա և խաչասերվել սիամական կատվի հետ՝ ցեղատեսակին հաղորդելով երկար ճկուն պոչեր և մեծ ականջներ։ 

Դևոն Ռեքսը արտաքին տեսքով նման է Քորնիշ Ռեքսին, սակայն ունի արտաքին մազածածկույթ և թափվող մազեր։ Դևոն Ռեքսի մուտացիան տարբերվում է Քորնիշ Ռեքսի մուտացիայից նրանով, որ Դևոնն ունի կարճ արտաքին մազածածկույթ, մինչդեռ Քորնիշ Ռեքսն ունի միայն ենթամաշկային մազածածկույթ։
աջից|մինի| Սպիտակ Քորնիշ Ռեքսը կողքից

## Հիպոալերգենություն
Չնայած տարածված կարծիքի՝ Քորնիշ Ռեքսի կարճ մազերը նրան չեն դարձնում ոչալերգեն կամ հիպոալերգեն։ Կատուներից առաջացող ալերգիկ ռեակցիաները ոչ թե մազերի երկարության հետ են կապված, այլ գլիկոպրոտեինի, որը հայտնի է որպես Fel d 1, և արտադրվում է մաշկի ճարպագեղձերում, թքում և մեզում։ Կատուներից ալերգիա ունեցող մարդկանց մեծ մասի ալերգիայի պատճառը կատվի թքի և թեփի մեջ առկա այդ սպիտակուցն է։ Երբ կատուն մաքրում է իր մազածածկույթը, թուքը չորանում է և վերածվում փոշու, որը մարդիկ ներշնչում են։ Այնուամենայնիվ, լայնորեն տարածված կարծիք կա, որ Քորնիշ Ռեքս կատուները ավելի թույլ կամ քիչ ալերգիկ ռեակցիա են առաջացնում։

## Ծանոթագրություններ

## Արտաքին հղումներ
* Cornish Rex Club of Canada - Քորնիշ Ռեքս կատուների ասոցիացիա, որը զբաղվում է Կանադայում ցեղատեսակի պահպանությամբ:

Կատեգորիա:Կատուներ
Կատեգորիա:Կատվի ցեղատեսակներ